Ρεφίκ Ρεσμία

Ο Ρεφίκ Σαμπάν Ρεσμία (Refik Shaban Resmja, 1 Ιανουαρίου 1931 – 6 Σεπτεμβρίου 1997), ήταν Αλβανός διεθνής ποδοσφαιριστής που αγωνιζόταν ως επιθετικός. Ένας από τους πιο παραγωγικούς σκόρερ στην ιστορία του ποδοσφαίρου, ήταν πρώτος σκόρερ του πρωταθλήματος έξι φορές και παραμένει κάτοχος του ρεκόρ τερμάτων σε μία αγωνιστική περίοδο με 59 γκολ.

 Βιογραφία 

Πρώτα χρόνια
Γεννήθηκε στα Τίρανα και άρχισε να παίζει το ποδόσφαιρο σε πολύ μικρή ηλικία μαζί με τους φίλους του και ονειρευόταν να γίνει τερματοφύλακας.εντάχθηκε στην ομάδα νέων της 17 Νεντόρι Τιράνων το 1946, σε ηλικία 15 ετών ως τερματοφύλακας.

Καριέρα σε συλλόγους
Έκανε το ντεμπούτο του σε επίσημο αγώνα της ομάδας ανδρών στις 28 Φεβρουαρίου 1948 πάλι ως τερματοφύλακας με αντίπαλο τη Βλαζνία Σκόδρας. Το ντεμπούτο του ήρθε ως αποτέλεσμα της μη εμφάνισης του τερματοφύλακα Τζιάκομο Ποζέλι στον αγώνα και το επιτελείο τον επέλεξε για να τον αντικαταστήσει.  Αργότερα μετατράπηκε σε επιθετικό, όταν κατά τη διάρκεια μιας προπόνησης, όπου ο Ρεσμία προτίμησε να παίξει ως επιθετικός, εκπλήσσοντας τους πάντες, κάτι που τον οδήγησε να εγκαταλείψει τη θέση του τερματοφύλακα. Αγωνίστηκε με το σύλλογο μέχρι τον Οκτώβριο του 1950.

Στις 20 Οκτωβρίου 1950, κατετάγη στο στρατό και τελικά υπέγραψε με την στρατιωτική ομάδα Παρτιζάνι Τιράνων, όπου έπαιξε μέχρι το τέλος της καριέρας του. Στο αλβανικό πρωτάθλημα του 1951, κατέγραψε τον εκπληκτικό αριθμό των 59 γκολ (από τα 136 της ομάδας) σε μόλις 23 αγώνες, με μέσο όρο 2,57 γκολ ανά αγώνα, την υψηλότερη αναλογία στην ιστορία του ποδοσφαίρου. Εκείνη τη χρονιά ήταν πρώτος σκόρερ στα πρωταθλήματα όλου του κόσμου. Ο αριθμός των 59 γκολ είναι η πέμπτη καλύτερη όλων των εποχών σε πρωτάθλημα. Σκόραρε σε 17 από τους 23 αγώνες που συμμετείχε και σημείωσε επίσης 10 χατ-τρικ (14 αν υπολογιστουν τα νταμπλ χατ-τρικ), καταρρίπτοντας το ρεκόρ για τα περισσότερα χατ-τρικ που σημειώθηκαν στην ιστορία του πρωτάθληματος, ρεκόρ που ισχύει μέχρι σήμερα και είναι  και ρεκόρ κόσμου για μία σεζόν πρωταθλήματος. Έγινε επίσης ο μόνος παίκτης στην ιστορία του αλβανικού ποδοσφαίρου που σκόραρε έξι και επτά γκολ σε έναν αγώνα. Έφτασε στο επίτευγμα στους αγώνες εναντίον των  Πούνα Μπεράτ (14–0, 7 γκολ),  Πούνα Φιέρ (11–0, 7 γκολ), Σπάρτακο Στάλιν (9–0, 7 γκολ) και  Πούνα Αργυροκάστρου (8–0, 6 γκολ). Παρά το γεγονός ότι σκόραρε τόσα πολύ, τα γκολ του δεν ήταν αρκετά για να εξασφαλίσουν στην Παρτιζάνι τον τίτλο, τον οποίο κατέκτησε η συμπρωτεύουσα ομάδα Ντιναμό Τιράνων. Επιπλέον, σημείωσε και έξι γκολ στο Κύπελλο, και πάλι όμως ο τελικός ήταν μία επικράτηση της Ντιναμό με 3–2.

Κατά τη διάρκεια των επόμενων ετών, δεν μπόρεσε να φτάσει ή να καταρρίψει το ρεκόρ του ως σκόρερ, αλλά κατάφερε να αναδειχθεί πρώτος σκόρερ σε πέντε άλλες περιπτώσεις. Θα σημείωσε επίσης το ρεκόρ για τα περισσότερα γκολ (14) που σημειώθηκαν στο ντέρμπι εναντίον των Τιράνων. Κατέκτησε το πρώτο του πρωτάθλημα τη σεζόν του 1954, σκοράροντας 13 γκολ, τα οποία ήταν καθοριστικά για την ομάδα, η οποία κατέκτησε την κορυφή του πρωταθλήματος. 

Ο Ρεσμία ονομάστηκε αρχηγός το 1957. Την επόμενη χρονιά, αγωνίστηκε στο τουρνουά Σπαρτακιάδας, ένα επίσημο πρωτάθλημα στρατιωτικών συλλόγων κομμουνιστικών χωρών, στη Λειψία, με την Παρτιζάνι να φτάνει στον τελικό όπου ηττήθηκε από την ΤΣΣΚΑ Σόφιας. Ο Ρεσμία ήταν καθοριστικός για την ομάδα καθ' όλη τη διάρκεια της σεζόν, πετυχαίνοντας δύο γκολ στη νίκη με 5–1 επί της Δε Τσογκ Ανόι του Βιετνάμ και ένα γκολ στην παράταση εναντίον της Ντούκλα Πράγας. Οι εμφανίσεις του τον οδήγησαν στο να ανακηρυχθεί ο καλύτερος παίκτης της διοργάνωσης. Πέντε χρόνια αργότερα, έπαιξε ξανά σε αυτή τη διοργάνωση, αλλά δεν μπόρεσε να σκοράρει, καθώς η Παρτιζάνι τερμάτισε και πάλι δεύτερη. Την περίοδο 1963–64, ο Ρεσμία κατέκτησε το έκτο πρωτάθλημα στην καριέρα του, παρά το γεγονός ότι σκόραρε μόνο μία φορά σε ολόκληρη τη σεζόν. Σήκωσε το τρόπαιο και στο τέλος της σεζόν αποφάσισε να τερματίσει την καριέρα του ως παίκτης σε ηλικία 33 ετών, έχοντας σκοράρει 184 γκολ σε μόλις 130 αγώνες πρωταθλήματος, γεγονός που τον κατέστησε τον πρώτο σκόρερ όλων των εποχών στο αλβανικό πρωτάθλημα εκείνη την εποχή (τώρα τρίτος).

Διεθνής καριέρα
Παρά τη μεγάλη ατομική και συλλογική επιτυχία σε συλλογικό επίπεδο, η διεθνής καριέρα του Ρεσμία ήταν μικρή, καθώς συγκέντρωσε μόνο έξι συμμετοχές και σκόραρε μία φορά. Η πρώτη του συμμετοχή ήταν στις 29 Νοεμβρίου 1952 στη νίκη με 3–2 εναντίον της Τσεχοσλοβακίας. Σκόραρε το πρώτο και μοναδικό του γκολ στην τρίτη του συμμετοχή, σκοράροντας το δεύτερο σε μια εντός έδρας νίκη με 2–0 επί της Πολωνίας. Η τελευταία του συμμετοχή στις 2 Ιουνίου 1963 σε μια εντός έδρας ήττα με 1–0 από τη Βουλγαρία για την προκριματική φάση των  Ολυμπιακών Αγώνων του 1964.

Στην καριέρα του, ο Ρεσμία  διακρίθηκε για την δυνατή σωματική του διάπλαση και την ευκινησία του. Αριστεροπόδαρος παίκτης, αγωνιζόταν πάντα με το νούμερο 11. Ήταν εξαιρετικός ντριμπλέρ, διέθετε ένστικτο  στο σκοράρισμα και στην  τοποθέτησή του εντός της περιοχής πέναλτι. Δεν αποβλήθηκε ποτέ κατά τη διάρκεια της καριέρας του. 

 Προπονητής 

Μετά την αποχώρησή του από την ενεργό δράση, ακολούθησε καριέρα προπονητή: το 1967 ανέλαβε την Παρτιζάνι και εν μέσω αναταραχής στο ποδόσφαιρο της χώρας έκανε ριζική ανανέωση οδηγώντας την ομάδα στο Κύπελλο του 1968. Την επόμενη χρονιά η Παρτιζάνι σημείωσε στο Κύπελλο Κυπελλούχων την πρώτη νίκη αλβανικής ομάδας σε ευρωπαϊκή διοργάνωση, επί της Τορίνο στα Τίρανα με 1–0. Ο επαναληπτικός αγώνας συνοδεύτηκε από ένα τιμητικό αποκλεισμό με ήττα με 3–1.

 Τίτλοι και διακρίσεις 

Παρτιζάνι Τιράνων
 Αλβανικό πρωτάθλημα (6) : 1954, 1957, 1958, 1959, 1961, 1962–63, 1963–64
 Κύπελλο Αλβανίας (3) : 1957, 1958, 1961

Ατομικές διακρίσεις και ρεκόρ
 Πρώτος σκόρερ της πρωταθλήματος (6) : 1951 (59 γκολ), 1952 (10 γκολ), 1953 (9 γκολ), 1954 (13 γκολ), 1955 (14 γκολ), 1956 (17 γκολ) 
 Ποδοσφαιριστής της Χρονιάς (3) : 1957, 1958, 1959
 Σπαρτακιάδα / Πρωτάθλημα Στρατιωτικών Συλλόγων Κομμουνιστικών Χωρών Παίκτης της διοργάνωσης : 1958  
 Πρώτος σκόρερ στην ιστορία της Παρτιζάνι Τιράνων : 180 γκολ
 Πρώτος σκόρερ στο ντέρμπι της πρωτεύουσας : 14 γκολ 
 Περισσότερα γκολ που σημειώθηκαν σε μία σεζόν στο αλβανικό πρωτάθλημα : 59 γκολ το 1951 
 Περισσότερα χατ-τρικ που σημειώθηκαν σε μία σεζόν : 10 χατ-τρικ το 1951 
 Τα περισσότερα χατ-τρικ που σημειώθηκαν στην ιστορία του πρωταθλήματος : 10 χατ-τρικ
 Υψηλότερος δείκτης γκολ ανά αγώνα σε μια σεζόν στον κόσμο : 2,57 
 Περισσότεροι τίτλοι πρώτου σκόρερ του αλβανικού πρωταθλήματος : 6

 Δείτε επίσης 

 Κατάλογος ποδοσφαιριστών με τα περισσότερα τέρματα πρωταθλήματος 
 Κατάλογος ποδοσφαιριστών που σημείωσαν ρεκόρ με χατ-τρικ

 Παραπομπές 

 Εξωτερικοί σύνδεσμοι 




Κατηγορία:Αλβανοί ποδοσφαιριστές 
Κατηγορία:Ποδοσφαιριστές Εθνικής Αλβανίας
Κατηγορία:Ποδοσφαιριστές ΚΦ Τίρανα 
Κατηγορία:Ποδοσφαιριστές Παρτιζάνι Τίρανα 
Κατηγορία:Επιθετικοί ποδοσφαιριστές